“Startap günləri” yarışmasında 2 gün ərzində ölkənin ən məşhur və uğurlu mentorları, investrlar, müxtəlif qurumların təmsilçiləri AzTU startapçıları ilə görüşdü. AzTU-nun rektor əvəzi, professor Xalıq Yahudov şəxsən tələbələrlə görüşərək onların ideyalarını dinlədi, bu ideyaların biznesə çevrilməsi üçün startapçılara müvafiq tövsiyələrini verdi. Göstərilən diqqət və qayğının nəticəsi olaraq qısa vaxt ərzində 26 startap, bu startapları yaratmaq üçün komandalar formalaşdı. İki günün ərzində bu ideyalar mentorlar tərəfindən cilalandı və sonda bütün ölkəyə səs salan maraqlı layihə halına gətirildi. Hər biri özlüyündə innovativ yanaşma əks etdirən bu layihələr ekspertlərin qarşısında bir-biri ilə yarışdı və ən yaxşı üç layihə seçilərək qalib elan olundu. Qaliblər - “Smart Makeup” (bu mobil proqram ilə üzünüzə yaraşan makiyajı müəyyən edə biləcəksiniz), “E-diagnose” (bu mobil tətbiq xəstəliyin öncədən müəyyən olunmasını təmin edir) və “Asfalt enerji” (maşının ağırlıq qüvvəsini elektrik enerjisinə çevirir) startapları oldu və rektorun əmri ilə pul mükafatı ilə mükafatlandırıldı.